《东浦方伯邀同惜抱游支硎诸胜》
清代·马春田

姑苏眺形胜，西南孕岩壑。卸帆高攀桥，飞盖赴崖崿。

一登支硎山，不见支公鹤。千尺雪流泉，琤琮有脉络。

遥指见天平，万笏插碧落。名贤以地灵，相慕起敬恪。

何处馆娃宫，门外清波阔。此日经行处，昔年都领略。

山山尽相识，忘疲便行蹻。暮色已苍然，呼船闻应诺。

夜来欸乃声，行歌未寂寞。月上听鸡鸣，舟倚穹窿脚。

群峰此最高，杳霭厚盘礴。道观瞰太湖，清光浸天廓。

邓尉嶪相望，耸翠不示弱。中途古柏寺，七柏森可愕。

盘桓不能去，龙鸾蛟螭攫。舍之循山径，夹道纷枝柞。

万峰叩禅关，坐向还元阁。阁上题咏多，纱笼映帘幕。

法华渔洋山，眉黛镜中作。湖云缭僧楼，烟水空漠漠。

衣上云能雨，飞向崖下落。寺后青州茔，具区面杯杓。

近岭一米堆，命名象形谑。逶迤四五里，香雪梅未萼。

有台踞梅颠，凡夫家园乐。柰何桑补梅，鄙哉此土著。

云表光福塔，行行逾横彴。村市野而秀，寺碑字难度。

铜佛祷雨灵，僧言疑未确。人境苦匆匆，烟霞念宿约。

路从儿店分，船向女湖泊。回首名胜游，客去山仍昨。

藐予尘埃子，不得名山托。诗句比图经，他年按图索。

作者简介：马春田，字雨耕，桐城人。诸生。有《乃亨诗集》。